ming030890/wiki-yue-high-quality huggingface dataset:
香港同心會

香港同心會係一個香港激進親中派組織，曾經因為多次抗議行動得到一啲香港傳媒嘅關注。

政治立場
佢哋係激進親中共派嘅組織，部分成員支持封殺言論自由，亦曾經邀請過親中共派藝人莊思敏出席佢哋嘅活動。對於維吾爾人嘅大清洗議題，佢哋亦曾經表示對於新疆地區存在強迫勞動嘅指控係子虛烏有，係美國同其他西方國家捏造嘅謊言。

名
佢哋有時會用「香江同心會」或者就咁「同心會」嘅名義活動。《蘋果日報》喺2020年9月27號嘅報導入面提及，佢哋嘅Facebook群組曾經兩個名都用過。

網上活動
佢哋設有Facebook群組，《蘋果日報》喺2020年9月27號嘅報導入面提及佢哋會員有2500個，但入面好多戶口都係假嘅，並無真實個人資料或相片。

爭議
環繞香港同心會嘅爭議，好多都係同佢哋嘅政治立場同行動。佢哋有時甚至衝擊民主派人士嘅和平活動，亦試過抗議活動期間未有遵守武漢肺炎之下嘅限聚令，但警察到場後都未有作出檢控。

疑進入港大校園刑事毀壞
喺2020年9月26號，有人自稱要清理香港啲垃圾，突然闖入香港大學校園，破壞校園內和平表達意見嘅連儂牆。有關情況被錄低咗，片段上載咗去香港同心會嘅Facebook Group，入面有大量嘅人讚好不絕，當中仲包括一啲民建聯嘅成員。雖然佢哋聲稱只係「清潔」香港大學，但記者之後視察就發現，佢哋現場留低大量垃圾，殘留嘅宣傳品、部分被撕下嘅海報遭隨意棄置地下，一片狼籍。不過，亦有一啲藍絲表面唔同意呢啲犯法嘅行為，而港大校方對事件表示遺憾，港大學生會就譴責事件。

抗議品牌停用新疆棉行動涉違反限聚令
喺2021年3月，多個時裝品牌因為新疆強迫勞動嘅問題，宣布停用新疆棉，引起咗國際社會嘅風波。而包括香港同心會在內嘅一啲激進親中派人士，就發起咗一啲抗議呢啲品牌嘅行動。其中香港同心會就喺3月28號去咗位於尖沙嘴廣東道嘅H&M分店，高叫「新疆棉花頂呱呱」，又話H&M試圖打壓新疆棉花產業，話新疆存在強迫勞動等指控係子虛烏有。
不過，佢哋當時嘅行動就違反咗政府就武漢肺炎疫情而實施嘅限聚令。佢哋嘅成員亦被影到，穿着Adidas、Nike等同樣宣布停用新疆棉嘅品牌嘅產品。在場保安同警察交涉嘅時候，警察都形容同心會抗議人士只係玩一陣。警察亦未有就抗議人士違反限聚令執法，有啲媒體就批評警察有雙重標準執法之嫌。

暴力騷擾2020年立會選舉民主派初選活動
喺2020年7月初，民主派就原定9月進行嘅立法會選舉進行初選，好多候選人都四出拉票。不過，民主黨立法會議員林卓廷，7月7號喺上水擺設街站宣傳初選，呼籲市民投票嘅時候，就遭到至少30名香港同心會嘅成員滋擾，呢啲人恐嚇林卓廷嘅義工，話「個場係我哋」，要求佢哋離開，佢哋甚至撕毁民主派嘅宣傳物品。義工曾經報警要求協助，但警察就話，之前已經有警員在場觀察，認為「一切平靜」。林卓廷事後話，而家報警求助嘅效用已經唔大。
香港吉野家強姦案

香港吉野家強姦案係2008年4月香港食店吉野家發生嘅一單店員強姦案。

案情
2008年9月，香港媒體報導關於網上流傳一條懷疑強姦短片，片長1分48秒。片中顯示兩男一女身穿吉野家餐廳員工服，女方懷疑被迫同男子性交，起初有男聲話：「影埋佢（條女）個樣」...做愛期間，女方曾先後話：「好痛」、「唔好」同「報警」。
短片瘋傳到香港、台灣同中國甚至外地多個華人圈子。最終司法介入，法庭裁定首被告何嘉杰有份參與去年四至五月間，沙田一間吉野家分店內進行強姦犯罪，判監四年。其他人無事。
香港吉野家就案件提堂後發表聲明：就「有人穿疑似吉野家制服進行不當行為」一事作出回應，指公司非常多謝社會關注公司問題，同時已對員工進行「關愛行動」。
香港同星加坡關係

香港同星加坡關係係指歷史上嘅香港同星加坡，以至而家中華人民共和國香港特別行政區同星加坡共和國之間的雙邊關係，係中國－星加坡關係嘅一部份。兩個地方以前都係大英帝國嘅殖民地，而家同時係國際金融中心。1997年之前星加坡政府喺香港嘅代表係星加坡駐香港專員公署，1997年之後就係星加坡駐香港總領事館。

史
星加坡同香港喺19世紀就開始商貿往來。根據1900年代香港報刊嘅評論版面，當時已經有星加坡同香港相互競爭嘅講法。據1923年星嘉坡日本人寫嘅《新嘉坡概要》入面記載，當時星加坡同香港之間已經存在貿易關係，當時亦都有日本商船往返香港同星加坡兩個地方。
金文泰喺1925年到1930年做香港總督，喺1930年到1934年做三洲府總督
喺兩個地方重屬於英國管治嘅時候，有部份曾經喺香港政府或者星加坡政府做過嘅官員都曾經喺對方政府任職，呢啲官員將先做嗰度嘅制度帶入之後做嗰度。例如金文泰喺1925年到1930年嗰時做香港總督，之後又喺1930年到1934嗰時做三洲府總督；柏立基喺1955年到1957年嗰時做星加坡總督，之後又喺1958年到1964嗰時做香港總督。金文泰做三洲府總督嗰時，效法香港行政局喺三洲府行政局再委任華人做行政局非官守議員。柏立基做香港總督嗰時，亦都跟星加坡自治嘅方式，推動公務員本地化，重提升咗香港本地人做政府嘅高層職位。
1959年開始做星加坡總理嘅李光耀訪問過香港好多次，亦曾經好多次就香港嘅政制發展表達睇法。1984年，中華人民共和國同英國簽《中英聯合聲明》，宣佈中華人民共和國會喺1997年7月1號接收香港，搞到香港出現移民潮，其中有一部份香港人移民星加坡。1989年六四事件之後，星加坡政府每年向香港發出2.5萬個家庭移民簽證配額，當時排隊嘅人龍甚至由當時專員公署所在嘅金鐘延伸到2公里之外嘅灣仔。1997年，星加坡工人黨領袖鄧亮洪因為俾李光耀等人告誹謗被判敗訴而要流亡澳洲，期間曾經短暫停留過香港，重喺香港中文大學嘅幫助之下出版咗《鄧亮洪回憶錄》。2000年，香港中文大學向李光耀頒榮譽博士學位，搞到學生會好不滿，佢哋發動聯署行動，要求校方撤回決定。
2014年9月17號，星加坡總理李顯龍訪問香港，同香港行政長官梁振英見面。梁振英同李顯龍講咗兩地之間各方面嘅合作同交流，當中包括房屋、土地規劃同基建等等。梁振英亦都擺晚宴去款待李顯龍。2015年3月23日，星加坡建國總理李光耀死咗，梁振英亦都寫咗封信畀李顯龍致哀。2015年6月30號，星加坡學生余澎杉因為上載批評李光耀嘅影片而俾人押入精神病院，香港八間大學嘅學生會同學民思潮同一日到星加坡駐香港總領事館請願，要求星加坡政府放咗余澎杉。

貿易關係
2012年，香港對星加坡嘅出口額係25.3億美元，而星加坡對香港嘅出口額係168億美元。香港主要向星加坡出口機械、貴金屬、交通架生等等，而星加坡主要向香港出口機械、精煉石油、貴金屬等等。
1995年9月，香港星加坡商會成立。

文化關係
2004年4月，星加坡同香港簽訂《文化合作諒解備忘錄》。2006年香港藝穗會舉辦嘅雙城節就係以星加坡為焦點，去配合兩地簽咗《文化合作諒解備忘錄》。2015年，香港藝穗會舉辦咗「2015 照亮香港在星加坡」活動。
星加坡教育部喺香港設立咗唯一一間嘅海外學校星加坡國際學校。
香港司法機構

香港嘅司法機構（英文：Judiciary of Hong Kong）由各級法院、特別法庭同審裁處組成，係香港特別行政區嘅司法部門，獨立於香港嘅行政同立法機構。

司法制度
香港實行三審終審制。如果原訟人唔服，通常有兩次上訴機會。

法官任命
根據香港基本法，終審法院同高等法院首席法官須要由行政長官提名，立法會通過先可以任命；其他法官就無呢個限制。

特別指定國家安全法法官
内文：國安法指定法官
喺香港，涉及國家安全嘅案件需要由指定嘅法官審理。依啲法官由行政長官喺各級法院嘅現任裁判官同法官入面指定出來。行政長官喺作出指定前，可以諮詢首席大法官同維護國家安全委員會。指定法官嘅任期為一年。

司法管轄權
香港雖然分十八區，不過就得一個司法管轄區。喺香港一區發生嘅訴訟，唔一定會喺個區嘅法院聆訴（事實上唔係每區都有法院），而係集中後分派處理。而法院無權管中國嘅外交、國防等國家行為。

司法機構政務處
司法機構政務處，會協助各級法院裏面行政管理，等於政府首長級嘅司法機構政務長負責。政務處由發展部、運作部、支援部同埋優質服務部組成。
首爾足球會

首爾足球會（粵拼：sau2 ji5 zuk1 kau4 wui6*2；韓文：FC 서울／首爾蹴球團；英文：FC Seoul）係南韓足協屬下嘅一間足球會，喺1983年成立，呢間球會喺南韓嘅首爾，主場係首爾世界盃體育場。

史
喺1983年8月18號，呢間足球會喺漢城（而家係首爾）嘅忠清池成立，喺嗰時佢唔單止嗌「樂喜金星黃牛」（韓文：럭키금성 황소 축구단）嘅名，甚至嗰時係K聯賽（而家係經典K聯賽）最早嘅其中一個創始波隊。喺呢間波會成立咗2年之後（1985年），就攞咗第一個聯賽冠軍返嚟。到咗1990年嘅K聯賽嗰時因為韓國足協驚住波會破產，先至決定請啲波隊到漢城做主場，結果首爾隊喺1990年代初就搬到東大門體育場，不過波隊搬走咗之後又攞咗次冠軍。而波會喺1991年改名做「LG獵豹」（韓文：LG 치타스）。佢喺首爾犀利咗幾個賽季之後又搬到去安養市入面，重改名做「安養LG獵豹」（韓文：안양 LG 치타스）。到咗2000年，呢間波會攞咗第三次嘅國內冠軍。
由於2002年嗰時，韓國要搞世界盃，結果起咗10間新嘅足球場出嚟。但係嗰時南韓足協話嘅「唔畀波會入首爾」規定重未解除，結果首爾世界盃體育場重未有人用。後嚟首爾政府為咗解決足球場嘅保養費問題，先至嗌K聯賽嘅波隊入嚟首爾度踢波。結果嗰時嘅安養LG獵豹睇啱咗呢個商機，喺2004年返咗嚟首爾。而球會就改咗名嗌「首爾FC」。到咗2010年同2012年又攞咗聯賽冠軍返嚟。
首爾足球會都踢過亞冠聯賽，佢嘅最好成績係2001—2002賽季同2013年嘅亞冠盃，攞到亞軍。
首爾追星記

《首爾追星記》（Chasing Stars in Seoul），係香港 Now TV 製作嘅旅遊節目，共有八集。Now觀星台應韓風吹襲香港而製作咗《首爾追星記》，由兩位主持劉振宇（阿水）同埋岑樂怡（阿妹）為大家披露首爾最有機會與韓星偶遇嘅地點，令一眾追星族可以更快鎖定目標，見到自己嘅偶像。
節目喺Now觀星台由2014年5月13號逢禮拜二21:30至22:00首播，2015年8月7號逢禮拜五21:30至22:00重播。ViuTV 喺2016年8月31號至10月19號，逢禮拜三12:20-12:55重播。
首相

首相係君主立憲制政府之實權之首，由佢組成內閣，管全國。佢名義上一國元首係君主，君主委任元首，但多數係民選出來。
現時有英國首相、日本首相、馬來西亞首相等。
雖然泰國係君主國，但慣咗叫泰國總理而好少叫泰國首相。
首誌封神

《首誌封神》係一部玄俠小說，由香港作家黃獎創作。

出版
2011年，喺《都市日報》連載。

背景
時間係商朝末年，以商周大戰為背景，出場嘅真實歷史人物包括紂王、妲己、周文王等。

主要人物
鄧嬋玉：可以控制五色石和瓦當潛影，有收集愛情嘅嗜好，同時患有舌棘症，中意挖苦別人。
黃天化：黃飛虎大仔，具「火靈」天賦，被稱為「道術戰神」，但從來無正式打過一場勝仗。
雷震子：憂鬱內向，有口吃嘅將軍，成長為鼓動軍心嘅重要人物。
申公豹：為修行幾千年嘅老虎，深愛九尾狐化身嘅妲己，為佢捍衛商朝。
伯邑考：周文王大仔，深愛妲己，用情至深連情敵申公豹都敬服。
洪錦：自戀自大，恃自己係美男子而處處受惠，直至發現同龍吉公主喺萬年前開始相愛嘅秘密，得知自己轉生百世以來嘅寂寞，係由於一直未搵到龍吉。
殷洪：紂王第二仔，拜龍吉公主為師，後來倒戈改投周朝陣營。
首部劇情電影計劃

首部劇情電影計劃（英文：First Feature Film Initiative）係香港一個電影資助計劃，喺2013年3月首次推出，透過電影創作同製作計劃比賽選拔電影新秀。計劃獲得香港電影發展局支持，並由電影發展基金撥款資助勝出嘅新導演同佢哋嘅電影製作團隊拍攝首部劇情電影。以獎金發放形式，向申請人提供政府資助，目標係資助新導演同佢哋嘅電影製作團隊，以商業模式拍攝佢哋嘅首部劇情電影，從而為香港電影業培育人才。

比賽實施詳情
「首部劇情電影計劃」以比賽形式進行。比賽分為「大專組」同「專業組」，各設最多三個獎項，大專組同專業組嘅每個優勝團隊可以分別獲資助最多500萬港元同800萬港元拍攝首部劇情電影。
優勝團隊必需完成電影策劃、製作、發行等整個電影生產同銷售過程，學習籌劃製作一部劇情電影嘅實務知識。
參賽團隊必需提交電影創作同製作計劃書，內容包括：故事摘要、故事大綱、人物小傳、分場、完整電影劇本、詳盡嘅製作計劃（包括工作日程）、演員、工作人員人選（附有主創人員、主要演員、主要工作人員嘅意向書）、製作開支預算同市場銷售預測等。提交電影創作同製作計劃書之後喺未獲批准之唔可以作出重大更改。
每個團隊只可以提交一項申請，參加大專組或專業組嘅比賽。

大專組同專業組
參賽團隊必需包括最少一位導演、一位監製、一位編劇。導演同監製崗位唔可以由同一人擔任。
參賽團隊中嘅每一位導演（如果多過一人）都要係從未拍攝80分鐘或以上嘅商業電影並年滿18歲嘅香港永久性居民。
參賽團隊中嘅每一位監製（如果多過一人）都要係年滿18歲嘅香港永久性居民。
參賽團隊嘅編劇中必需有最少一位係年滿18歲嘅香港永久性居民。
除咗導演、監製、編劇之外，參賽團隊嘅以下九個工作崗位每個亦必需由最少一位香港永久性居民擔任：男主角、女主角、攝影、動作設計、美術指導、服裝造型、剪接、電影配樂／音效、視覺效果。

大專組
大專組參賽團隊嘅導演必需係香港或海外專上學院或專科學校電影／電視製作或相類專科嘅學生或畢業唔超過十年嘅畢業生。
參賽團隊中嘅監製（可以多過一人）必需曾以出品人／監製（唔包括執行監製同助理監製）／導演／攝影指導／美術指導身份完成最少兩部喺過去20年之內曾經喺香港上映嘅電影（但必需喺最少一部電影中擔任監製），並必需為年滿18歲嘅香港永久性居民。
為確保參賽團隊有一定嘅電影製作知識和水平，參賽團隊必需經下列其中一間設有電影／電視製作或相類專科嘅香港高等教育機構／職業訓練局轄下嘅專業教育同訓練機構甄選同推薦參加。
香港演藝學院
香港浸會大學
香港理工大學
香港城市大學
香港都會大學
香港專業教育學院（李惠利）
香港知專設計學院
香港大學
香港中文大學
珠海學院

專業組
專業組參賽團隊嘅導演必需係具備電影製作或相關經驗嘅香港電影業人士，或曾經喺香港主要嘅電影短片比賽中獲獎嘅優勝者，或從海外回流嘅電影從業員。
參賽團隊中嘅監製（可以多過一人）必需曾經以出品人或監製（唔包括執行監製同助理監製）身份完成最少兩部喺過去20年內曾經喺香港上映嘅電影（但必需喺最少一部電影中擔任監製），必需為年滿18歲嘅香港永久性居民。
喺同一屆比賽，一位監製（包括聯合監製）只可以擔任一個專業組參賽團隊嘅監製崗位。為免產生疑問，一位監製如果喺過去比賽中擔任優勝計劃嘅監製或聯合監製，佢仍可以參加呢屆比賽。
專業組競賽項目並冇推薦名額限制，參賽團隊可以自行提交申請。
首都

首都（粵拼：sau2 dou1），或者首府（sau2 fu2），一般係一國或者一地政治上最重要嘅城市。亦都係政府機關、政府首長、立法機關等等嘅所在地，唔少國家都有法律訂明首都喺邊。一國之下，一級或下級行政區嘅中心，按國嘅性質唔同，都會有唔同稱呼。響聯邦制下，各邦嘅政治中心都可以叫做首都。響一元國，就可能叫行政中心，或者依照唔同嘅行政區名而叫州府、省會、道廳等等。
響現代中國，會叫一國之首做首都，而一地之首做首府。但係外文就未必會分「首都」同「首府」咁細。

特殊情況
一個國家可以根據個別嘅國情有多過一個法定或者事實上嘅首都，例如：
南非憲法規定有三個首都：行政首都比勒陀利亞（Pretoria），立法首都開普敦（Cape Town/Kaapstad），同司法首都布隆方丹（Bloemfontein）。
德國以前嘅首都係波恩、宜家嘅首都係柏林，但係最高法院分別設喺卡斯魯亞同萊比錫。
法定同事實上嘅首都可能唔同，例如：
二戰期間，法國淪陷之後，自由法國運動依然主張巴黎係法國首都，但係運動嘅總部就喺英國倫敦，而維希政府嘅首都就設喺維希。
法定首都可以唔係政府所在地，例如：
荷蘭嘅法定首都係阿姆斯特丹（Amsterdam），但係中央政府所在地係海牙（den Haag）。
一個國家嘅法定首都可能會唔被其他國家承認，例如：
以色列嘅法定首都係耶路撒冷，但係聯合國決議要求會員國唔承認耶路撒冷係以色列首都，所以絕大部分同以色列建交嘅聯合國成員國都將大使館設喺特拉維夫。
有時首都議題比較尷尬敏感，噉事實上嘅首都喺官方定調中無首都嘅正式名份，例如：
中華民國所有中央機構目前都設喺臺北，所以西方嘅地圖會將臺北標做中華民國事實上嘅首都。但由於臺灣政治嘅因素，現時官方對臺北嘅定義係「中央政府所在地」，對於臺北係咪正式首都唔表態。
首相你想點

首相你想點（Yes Minister）係一套喺1980年代播出嘅英國電視處境喜劇。呢套劇走英式幽默路線，由 Antony Jay 同 Jonathan Lynn 創作，1980年到1984年期間喺BBC電台同電視台播出。呢套劇以串盡當時英國政壇各種現象為主題，係當時好受歡迎嘅電視劇集。香港明珠台亦曾經轉播呢套劇，當時中文名叫「首相你想點」。
首藤志奈

首藤志奈 ，係日本嘅一個女藝人同埋配音員。
阿爾梅勒

阿爾梅勒（荷蘭文：Almere），係荷蘭嘅第八大城，歸弗萊福蘭省管，人口20萬。
阿爾比

阿爾比（法文：Albi）係法國一城，塔恩省省會，人口有5萬。
阿爾法孔戴

阿爾法孔戴（Alpha Condé，1938年3月4號—），係前畿內亞總統，2010年上任做到2021年。
阿爾梅里亞省

阿爾梅里亞省（西班牙文：Provincia de Almería）係西班牙安達盧西亞一省，首府阿爾梅里亞。
阿爾法哈林

阿爾法哈林（西班牙文：Alfajarín）係西班牙亞拉岡薩拉戈薩省一座城，住2千人。
阿爾法門

阿爾法門（西班牙文：Alfamén）係西班牙亞拉岡薩拉戈薩省一座城，住1千人。
阿爾梅里亞

阿爾梅里亞（西班牙文：Almería）係西班牙安達盧西亞阿爾梅里亞省嘅首府。
阿爾波特·班杜拉

阿爾波特·班杜拉係一個加拿大、美國心理學家、大學教員。
葵涌焚化爐

葵涌焚化爐（英文：Kwai Chung Incineration Plant），香港舊日垃圾焚化爐，用來燒垃圾。爐處於葵涌青洲側，擸𢶍灣填地邊，同青衣隔住青衣門洋面。原煙通好高，高一百五十米，上半油上紅白相間，夜有紅燈，好顯眼，以防飛機飛近，不過今下已拆咗。焚化爐最初只近青衣大橋，後起咗更近佢嘅青葵公路同長青橋。遠少少重有荃灣華人永遠墳場、荃灣避風塘、葵涌貨櫃碼頭、葵涌火葬場。
爐起喺擸𢶍灣填地上，佔地一公頃四，即三英畝半。一九七八年十月啓用，耗資達一萬五千萬。
香港原有垃圾焚化爐四座，用來燒固體垃圾，除咗葵涌依座，重有堅尼地城焚化爐、荔枝角焚化爐、梅窩焚化爐。一九八九年六月，香港政府發表《對抗污染莫遲疑》白皮書，考慮環境污染，影響公眾健康，決定停用焚化爐處理固體廢物，所有焚化爐作廢，最後拆晒。一九九七年五月，停用葵涌焚化爐，係四座之中，最後停用。直到二〇〇八年，分三段清拆。

拆卸
拆緊嘅葵涌焚化爐煙囪
由於起咗青葵公路天橋，二〇〇七年打算拆煙通時，特別小心。為免拆時有噪音塵埃，唔用爆破，唔用撞擊，而另用新法。首先置個吊臂，長一百六十八米，套個鋼鐵保護網落煙通度。再用電動鑽石鏈切割機，一截一截切落來。用新法亦無額外成本。
焚化爐燒垃圾，亦留低一啲毒物，如二噁英、呋喃、石棉、重金屬、石油碳氫化合物等等，拆時要特別處理。
葵涌新區公園

葵涌新區公園，香港公園之一，遊樂場之一，喺新界葵涌大窩口道，英文叫Kwai Chung San Kui Park。喺葵涌邨邊，行政上歸葵青區。設施有門球場、露天劇場、戶外乒乓球檯。
葵涌東

葵涌東（英文：Kwai Chung East，代號S2）係香港葵青區議會下轄嘅其中一個雙議席選區，2023年設立，範圍主要係葵青區嘅葵涌東部一帶。
葵涌運動場

葵涌運動場（英文：Kwai Chung Sports Ground）係香港一田徑運動場，喺葵涌興盛路93號，另一邊為葵福路，隔興芳路為新都會廣場，行政上歸葵青區，設施有運動場、草地球場、硬地球場、籃球場、門球場，以及十一人草地足球場、七人硬地足球場。

設施
葵通運動場有一個泛光照明真草球場同一條400米長跑道，一個有蓋看台。喺球場外圍重有2個硬地足球場、4個籃球場同埋1個門球場。該區闢設有園景區同休憩設施畀附近居民用。

發展
鑑於葵涌運動場嘅籃球場使用率下降，康文署計劃改建嗰個籃球場做香港第一個沙灘排球兼手球場，有關場地將會興建一個33米乘20米嘅沙灘排球兼手球場地、看台、貯物室同埋為運動員清理沙粒嘅花灑等。

交通
坐港鐵荃灣綫喺葵芳站落車，行大概十分鐘就到。
葵涌公園

葵涌公園，香港嘅公園之一，英文寫Kwan Chung Park，建喺葵涌醉酒灣堆填區之上，但因沼氣問題而唔開放。當中有部份撥咗出做香港賽馬會國際小輪車場以及香港板球中心。
葵涌火葬場

葵涌火葬場（英文：Kwai Chung Crematorium）係香港一個由食物環境衛生署管理嘅火葬場，位於新界葵涌永孝街11-13號。
葵涌街道

葵涌係中國深圳龍崗區大鵬新區一地，行政上係條「街道」，叫葵涌街道，面積103.9平方公里。
葵涌個「涌」係解河溪，並唔係「湧」嘅簡體字。
葵涌舊時係鎮，叫葵涌鎮，2004年將佢改做街道。
葵涌西

葵涌西（英文：Kwai Chung West，代號S3）係香港葵青區議會下轄嘅其中一個雙議席選區，2023年設立，範圍主要係葵青區嘅葵涌西部一帶。
馬路

馬路嘅古今意義有別；「馬」字所指完全唔同。
過馬路

今
「馬路」一詞之中個「馬」字，係英詞「macadam」音譯「馬卡丹」嘅簡稱。「macadam」嚟自蘇格蘭人約翰•勞登•馬卡丹（John Loudon McAdam）；佢發明咗種起路方法——用唔同大細嘅碎石分層噉舖，中間偏厚，表面平兼闊，又易於排水。响十九世紀末，歐美列強喺中國數城設租界，引入咗呢種技術。後嚟，「馬路」變咗用嚟指由上者改良而成嘅各種汔車用道路之名詞。「馬路」嘅定義依歸，以用途為主；就算所用材料同結構一樣，行人路同單車徑等都唔叫「馬路」。

昔
「馬路」解寬闊平坦可行車馬嘅道路。「馬路」一詞可以追溯至春秋時期，响公元前212年，秦國修建咗條長八百公里，闊三十米嘅秦直道，連接咸陽同邊疆，方便軍隊，尤其是馬車同騎兵，速速通行，去同匈奴打仗。
馬贊德蘭省

馬贊德蘭省（波斯文：استان مازندران‎）係伊朗一省，首府薩里。
馬超

馬超（粵拼：maa5 ciu1；176年—222年）字孟起，東漢末年馬騰個仔，鎮守西涼等地，率軍同韓遂結盟再同曹操交過手，慘敗，仲俾曹操殺咗阿爸馬騰等人，先後投靠張魯同劉備。喺小說《三國演義》入面係五虎將之一，排行第四。劉備稱帝，馬超任驃騎將軍，領涼州牧，進封斄鄉侯。222年死，享年四十六，諡威侯。
馬路天使

《馬路天使 (電影)》係1937年明星影片公司攝製嘅一部黑白電影；周璇、 趙丹主演；袁牧之導演。
馬路天使 (歌) 係達明一派喺1987年出嘅石頭紀 (唱碟)呢隻碟嘅第二首歌。
馬路天使 (岑寧兒) 係岑寧兒重唱達明一派首馬路天使。
馬赫

馬赫（粵拼：maa5 hak1，英文：Mach number）係用嚟表示速度嘅量詞，一馬赫即係一倍音速：:。
馬赫迪

馬赫迪係伊斯蘭教教典入面提到將會喺最後審判日之前7年、9年或者19年降臨世間嘅救世主，先知穆罕默德喺《聖訓》入面提過。
呢篇馬赫迪係同伊斯蘭教有啦掕嘅楔位文章，重未搞掂嘅。麻煩你幫手補充佢嘅內容。
陳清泉

陳清泉教授，SBS（Prof. C.C. Chan，1937年1月14號—）係香港大學教授同科學家。

簡歷
陳清泉原籍福建漳州，1937年喺印度尼西亞馬吉冷（印尼文：Kota Magelang）出世，1957年喺北京礦業學院畢業，1959年獲頒清華大學碩士學位，跟住再獲香港大學頒授哲學博士，烏克蘭敖德薩理工大學榮譽博士。

選舉經歷
喺2021年9月，佢經指定團體提名(粵港澳大灣區院士聯盟)成為香港特别行政區選舉委員會科技創新界當然委員。之後佢喺李家超無提政綱嘅情況下，有份提名李家超參與2022年香港行政長官選舉。
陳淑莊

陳淑莊（英文：Tanya Chan Suk Chong，1971年9月14號—）係香港大律師、政治人物同舞台劇演員，香港立法會香港島選區議員，中西區區議會前民選議員，選舉委員會法律界代表，公民黨創黨黨員、港島支部內務副主席。嚮政圈成日同余若薇拍檔。
2010年1月，陳淑莊同埋其他五個區議員，包括梁家傑、黃毓民、陳偉業聯同梁國雄等人合作，並而喺五區總辭唔撈嘅立法會議員。不過佢哋之後參加補選，話借補選畀市民搞「公投」，為日後香港政制改革表態。結果佢喺補選攞到十萬幾票，重返立法會。
2016年香港立法會選舉，陳淑莊出戰香港島選區，攞到35,404票當選，喺香港島選區攞到第六席。
2019年4月，陳淑莊做身體檢查，被發現左腦有個直徑4.2厘米、體積大過一個乒乓波嘅腦膜瘤壓彎咗腦幹，亦壓住部份腦血管同神經，要盡快進行手術切除腫瘤。連佢喺佔領中環案嘅判刑都要押後6個星期。6月10號，法官就佢涉及嘅佔中案判刑，兩項定罪「煽惑他人犯公眾妨擾」及「煽惑他人煽惑公眾妨擾」共判監8個月，緩刑2年。
2020年9月30號，陳淑莊考慮到自己身體嘅情況，同埋同媽咪相處嘅時間，決定退出公民黨同唔留任未來一年嘅立法會。
陳添記

陳添記（粵拼：can4 tim1 gei3）係廣州西關一間食檔，1979年開始 做到而今，以賣爽魚皮、艇仔粥同埋腸粉著稱。
陳湛銓

陳湛銓（1916年—1986年），字青萍，廣東新會人，係香港國學專家。佢喺國立中山大學畢業。1949年大陸解放，佢避走到香港。係聯合書院中文系第一個系主任。令到聯合書院加入香港中文大學，之後佢離職。佢熱心推廣國學，嚮香港大專講學，又嚮學海書樓做特約講師。重嚮星期日去香港大會堂主持講座，宣揚國學，造福後學，聽眾唔少。
陳清木

陳清木​（Tan Cheng Bock，1940年4月26號—）係星加坡醫生同政治人，星加坡大學（星加坡國立大學前身）醫學系畢業，執政人民行動黨前黨員，做過26年國會議員，卸任後喺2011年角逐第4屆星加坡總統選舉（中文：2011年新加坡總統選舉），以百分之0.34嘅些微差距輸畀前副總理陳慶炎。2019年1月宣佈籌組新政黨星加坡前進黨，新政黨喺同年3月28號正式獲社團註冊局批准註冊。

軼事
有媒體形容陳清木係星加坡版馬哈迪（第四同第七任馬來西亞首相）。
好多政治觀察家認為，星加坡下屆大選（2020年星加坡大選）戰情預料相當激烈，陳清木或受到馬哈迪啟發，有意喺政壇扮演更積極角色，為下屆大選鋪路，相信會主戰西部。

屋企
陳清木同老婆李春蓮育有兩名仔女。
陳霆

陳霆（粵拼：can4 ting4；1968年1月29號—）係維基媒體基金會第四位理事長，任期由2010年7月到2012年7月。佢喺中國上海出世，哈爾濱長大，之後到德國布倫瑞克升學，畢業後喺美因茨打工。
陳霈錤

陳霈錤（英文：Hera Chan，1998年12月1號—）係2023年度香港小姐競選嘅五強佳麗，香港大學文科碩士畢業，參選前係小學教師。
陳霸先

陳霸先（503年—559年），係南陳開國皇帝，陳景帝陳文贊第二個仔，557年到559年在位，跟諡號叫陳武帝。
陳靖允

陳靖允（英文：Siana Chan Ching Wan，1963年9月14號—），原名陳迪華，香港歌手、演員同配音員。

經歷
陳靖允自細喺美國接受教育，十五歲開始隨著名演員尤伯連納參與百老匯舞台劇演出，後考入美國大學演藝學院。1986年，當時係大二學生嘅陳靖允回到香港，因參加亞視舉辦嘅《未來偶像爭霸戰》。同屆參賽者包括張立基、黃敏華等。同年簽約加入亞洲電視，曾主持音樂節目及旅遊節目。
1989年林百欣入主亞視後，陳靖允亦開始頻繁喺多部電視劇中亮相。陳靖允喺亞視期間所飾演嘅角色甚為豐富，既有《金鳳凰》忠勇，溫柔嘅夏侯紫英，《皇家檔案之風之歌》中嘅癡情風塵女子，亦有《洪熙官》中俠義肝膽嘅女俠苗翠花，以及《僵尸道長II》中霸氣十足的慈禧太后，《英雄廣東十虎》中賢良溫柔嘅黃師母等。雖然因環境的影響，其最終未能因這些角色大紅大紫，但亦因其多變嘅戲路及不俗嘅演技，擁有不少來自香港同中國大陸嘅影迷。同時，陳靖允都為多部電視劇主唱主題曲同插曲。
2006年以後，陳靖允離開亞視，結束佢同電視台多年嘅賓主關係。離開電視圈的陳靖允活躍于參與公益活動，以及舞台劇演出，都兼任自由身配音員。

感情生活
陳靖允早期同亞視男演員及主持林祖輝談戀愛，分手後與當時喺台灣發展嘅香港演員顧冠忠交往。2012年，陳靖允和顧冠忠結束長達15年的愛情長跑，正式舉行結婚儀式。
陳靖雲

陳靖雲（英文：Clare Chan，1987年8月9號—），原名陳碧雲，係香港無綫電視部頭合約女藝員，參加第27期無綫電視藝員訓練班入行，而家主要幫無綫拍下電視劇。
陳霽平

陳霽平（Maria Chen Chai Ping，1971年9月2號—）係香港女演員、主持同補習教師，曾經係無綫電視旗下合約嘅藝人，而家主要擔任各大品牌活動司儀。
電荷守恆定律

電荷守恆定律（law of conservation of charges）係物理學上嘅一條定律，指「一個封閉系統入面嘅電荷總量唔會變」。
電視咭

電視咭（TV tuner card）全名電視調諧咭，係畀電腦可以接收電視訊號嘅硬件，傳統係一張擴充咭，但亦可以係USB手指嘅形式。
雖然21世紀頭開始唔少電視台都提供網上電視直播，但一般都會限制截圖同錄影功能，而如果用電視咭直接接收電視訊號，就可以避開呢啲限制。
電蚊拍

電蚊拍係一種對付蚊同埋其他昆蟲嘅架生，貌似羽毛球拍，拍面係由一行嘅金屬枝排成。單雙行各自咁連去正極同負極。一撳低響拍柄度嘅掣，金屬支就會各自充上正負電荷。如果有蚊或其他昆蟲掂到金屬枝，兩條唔同電荷嘅鐵枝，佢哋嘅電荷就會穿過昆蟲放咗出來。電荷會將昆蟲燒死。因為電蚊有球拍嘅形狀，就算飛緊嘅蚊蟲，佢都可以好易將佢貼到拍面電死。
電蚊拍只係用乾電，唔使插濕電，所以電流只係好細。咁細電流對人只會有啲痛，但足以殺死細小嘅昆蟲。
電荷密度

電荷密度（charge density）喺電磁學上係指每單位長度、表面或者容量有嘅電荷量。
電荷泵

電荷泵（Charge pump）係種直流-直流轉換器，用到電容器做儲能元件轉變電壓。佢嘅電效率好高，約莫90-95%，而電路都相當簡單。
電視劇

電視劇（粵拼：din6 si6 kek6），係劇集嘅一種，由電視做傳播媒體廣播嘅戲劇。嗰啲冇營養嘅電視劇又叫做肥皂劇。
以前電視劇好似舞台劇，只係嚮錄影廠拍出嚟，收尾先有拍外景。電視劇引申出編輯之類嘅職業。
電視劇之所以受歡迎，係因為講出觀眾嘅睇法，通過故事反映當地時代氣息，古裝戲都可以，比如借古喻今。有啲地方鍾意荷李活式大結局。有啲主角就算變咗植物人，去到結局都可以咸魚返生。商營電視台電視劇要同友台鬥收視率，呢種情況就更嚴峻，收視非常差嗰啲劇集隨時被腰斬。
電視台

電視臺係發放電視節目嘅傳媒機構，製作電視節目可能係外判。唔少電視台播出節目時間都係有跟節目表。
一間電視台如果有自製電視節目，就會有自己嘅藝員。有啲地下電視台老闆同藝員都係同一個人，又叫做一人電視台。
電腦音樂

電腦音樂（英文：computer music）係指用電腦技術整嘅音樂。

技術
呢節要加長。
睇埋：電子音樂

簡史
呢節要加長。
電腦音樂可以追溯到去 1950 年代嘅澳洲。
高欄

高欄係中華人民共和國廣東珠海金灣南面一個島，依家發展咗一個高欄港貨櫃碼頭。
高殷

北齊廢帝高殷（545年—561年；559年—560年在位），字正道，係齊文宣帝高洋個大仔，阿媽係昭信皇后李祖娥。

一世
天保元年（550年），封做皇太子，嗰陣時得嗰六歲。佢好叻，但係勁柔懦，高洋對佢不滿，曾經打算立細仔太原王高紹德。
天保十年（559年），高殷即位，嗰陣得十五歲。即位之後，以咸陽王斛律金做左丞相，阿叔錄尚書事、常山王高演做太傅，阿叔司徒、長廣王高湛做太尉，司空段韶做司徒，平陽王高淹做司空，高陽王高湜做尚書左僕射，河間王高孝琬做司州牧，侍中燕子獻做右僕射，共同執政，勵精圖治，對民生方面勁關心，曾經命令使者巡省四方，求政得失，省察風俗，問人疾苦；整頓吏治，政治清明；六張嘢或以上嘅武官全數放走，軍事上淘汰老弱，留翻低尐精壯，軍力大增；下詔減徭役，令到天保時代國勢嘅危急有紓緩。而位高權重嘅高演兢兢業業之餘亦都開始睇好個皇位，重引起咗朝中反對派嘅不滿。終於喺560年，太后李祖娥等人同高演等人嘅矛盾白熱化，佢個六叔高演發動政變，貶阿高殷做濟南王。
高殷被廢嘅時候，佢阿嫲婁昭君命高演發誓唔傷高殷條命，但最終高演重係驚有後患，響第二年將高殷秘密殺死。高殷死嗰陣得十七歲，謚號「愍悼」，冇關於仔女嘅記載。
高橋駿太

高橋駿太（1989年2月9號—）係日本足球員，司職前鋒，效力群馬草津溫泉。
高橋麻里

高橋麻里 ，係日本嘅一個女藝人同埋配音員。
高歡

高歡（496年—547年2月13號），乳名賀六渾，勃海蓨縣人。喺南北朝時期嘅政治人、軍閥，亦喺北齊政權嘅奠基人。佢曾做北魏、東魏嘅丞相，封做渤海王，死後初謚獻武，之後改謚做神武，史稱北齊神武帝。
雀巢芒

雀巢芒（粵拼：zoek3 caau4 mong1；學名：Asplenium nidus），又嗌七星劍（cat1 sing1 gim3）或尖刀如意散，係鐵角蕨科鐵角蕨屬嘅草本植物同蕨類植物，喺中國嘅廣東、廣西、海南、貴州、雲南、西藏、臺灣、斯里蘭卡、印度、緬甸、柬埔寨、日本、馬來西亞、菲律賓，澳洲同東非地區，海拔100～1900m嘅雨林啲樹幹同岩石邊都搵到。

名
佢因爲喺基部成日堆咗好多其它樹種嘅落葉，睇落去似雀巢而改成噉嘅名。

樣
植株高1～1.2m，根狀莖直立，深啡，粗而短兼木質，2～3cm厚，先端有好多線形鱗片；鱗片蓬鬆，長10～17mm，先端攣埋，邊緣有幾條深啡嘅膜質長纖毛，有光澤。葉簇生，葉邊逐漸尖，樣似闊嘅披針噉，厚紙質或薄革質；葉色正面翠綠，乾咗後變灰綠；葉脈中間條罅位有明顯凸出嘅葉背；葉柄黑兼短而多肉，基位有暗啡嘅線形鱗片。孢囊堆似線形，長3～5cm，喺細脈上邊生。

用途
維基百科嘅醫學類文章只係提供參考，並唔係醫療意見。閣下如果有任何關於健康嘅問題，請諮詢專業醫護人員。
佢可以攞嚟做盆栽同寄植觀賞植物。啲嫩葉一攣埋可以炒熟或煮嚟食或整浸菜都得。成樖嘢可以做藥，有清熱解毒嘅功效。
雀鳥遷徙

雀鳥遷徙（粵拼：zoek3 zai2 cin1 saai2）係定期嘅季節性活動，通常喺繁殖和冬天嗰陣沿飛道向南同向北移動。好多種雀鳥都會遷徙。遷徙喺捕食同死亡方面付上咗高昂嘅代價，包括人類嘅捕獵，並且主要係由糧食供應促使嘅。
雀籠

雀籠係用嚟裝雀嘅籠，裝嘅多數都係做寵物嘅雀仔。雀籠嘅大細要睇養嘅雀有幾大，如果細隻就可以用細嘅雀籠，可以拎出街到公園或者舊式茶樓玩雀。
雀斑樂團

雀斑樂團（Freckles）係支台灣樂隊，2003年埋班，個名來自佢哋鍾意嘅日本樂隊JUDY AND MARY一首歌「雀斑（そばかす）」；主要喺臺北地區活動，2008年解散。
雀鷹

雀鷹（學名：Accipiter nisus），又叫歐亞雀鷹，係一種雀，生物分類入面歸鷹屬嘅一個物種，廣泛分佈響歐洲同亞洲。
雁

雁（學名：Anser），有時會叫鵝，係鴨科下面一個屬嘅雀類動物，出名嘅包括家鵝、鴻雁。
雀形目

雀形目（學名：Passeriformes）係鳥綱下面最大嘅目，超過一半雀都屬呢個目。
趙建德

趙建德（粵拼：ziu6 gin3 dak1，—前111年）係南越國最後嘅君主，西元前112年到前111年在位。
佢係南越明王趙嬰齊嘅大仔，老母係南越人。前112年，南越王趙興、樛太后同大漢使者畀丞相呂嘉殺咗，呂嘉立佢做國王。前111年，漢武帝派軍隊打南越，佢畀漢軍抓獲，斬頭殺咗。
趙德賢

趙德賢，係大韓民國嘅一個男藝人同埋演員。
趙從衍家族

趙從衍家族係香港嘅商人家族，祖籍江蘇無錫。趙從衍本身係執業律師，1940年代尾開始投身航運業，之後成立華光船務，同包玉剛、董浩雲、曹文錦等人尊稱為香港船王之一。

家族史
趙從衍本身喺東吳大學畢業，係執業律師，1945年，佢見到航運業大有作為，於是買咗隻二手貨輪「國星號」，開始投身航運業，佢喺1948年落到嚟香港，成立咗華光船務，生意越做越有。1970年代，趙從衍將華光船務上市，同時更加涉足地產，成立咗華光地產。
不過到咗1980年代，全球航運業出現咗週期性嘅衰退，趙從衍冇好似包玉剛噉早著先機，削減航運業務，結果華光航運負債累累，趙從衍要將屋企嘅古董拍賣同埋華光地產嘅控股權賣走嚟填氹，與此同時趙從衍亦都喺呢個時候中咗風，最後到1992年先正式還晒。
1997年，趙從衍辭任華光航運主席，由趙世彭同趙世光做主席同副主席，但老婆倪亞震同三仔趙世曾入稟，要求法庭證實趙從衍精神狀況紊亂，唔可以控制到自己嘅財產，重要成立委員會處理佢嘅身家，官司打咗年幾，最後庭外和解收場，到1999年，趙從衍就死咗，但係訃聞度冇登到趙世曾一支人嘅名，雙方關係形同決裂。
趙從衍死咗冇耐，到老婆倪亞震身體轉差，趙世曾同阿妹趙世亮為咗點樣照顧個老母而罵戰，2000年倪亞震病逝，趙世曾同其他兄弟喺靈堂度都冇乜交流。同一年，小股東比利時航運公司CMB突然增持華光股權去到五成，重想私有化華光，趙世光為保家業，索性用四億將華光航運私有化。之後喺2001年，趙世彭因為心臟病發死咗，公司交晒畀世光打骰，後來佢喺2004年中風，同一年趙式明同趙式慶入咗公司，開始打理家族生意，之後趙式明喺2013年接任公司董事長。
感情生活方面，世彭、世曾、世光三兄弟生性風流，三個人都有唔少女朋友或者二奶，尤其以趙世曾最為高調，三個仔女都係同唔同嘅女朋友生嘅，佢都係風頭躉，成日喺娛樂新聞度出現；至於世彭，前女友戎克英試過走去華光嘅總部度企圖自殺，又喺老豆喪禮度爆出原來出面有私生子；世光亦有好多「紅顏知己」，例如：亞姐譚玉梅、程秀麗、秘書劉園園等。
另外佢哋嘅女友或者老婆好多都係影視明星，好似趙世光老婆何莉莉、前女友譚玉梅、趙世曾前女友姚煒、蔡珍妮（盈盈），甚至早死嘅趙世儀，佢老婆張燕都係拍戲出身。

上市公司
由趙世曾一支控制：
卓能集團（港交所：131）
另外趙世光一支控制住華光航運，華光喺2008年試過再上市，但後來因為市況唔好而取消。
趙心樹

趙心樹（1955年—）係香港浸會大學傳理學院前院長，上海出世。做過美國北卡羅萊納大學（en:University of North Carolina）傳播學院教授，2009年返香港。

兼職
中國政法大學、武漢大學客座教授，復旦大學信息與傳播研究中心兼職研究員。
趙從衍

趙從衍，係華光船務創辦人，係幾十首貨船嘅船主，有「香港船王」嘅稱號，同包玉剛環球船務、董浩雲東方海外並稱世界三大船王。
趙從衍趁韓戰同香港經濟起飛而發咗達。華光船務重嚮香港上市，收尾私有化咗。
麥卡倫

麥卡倫（英文：Steve McClaren，1961年5月3號—）係英倫足球領隊、前足球員。球員時期踢中場，效力過侯城足球會、打比郡足球會、布里斯托城足球會同埋牛津聯。
麥卡托投影法

麥卡托投影法（英文：Mercator projection）係種地圖投影嘅方法，將世界地圖畫落一個長方形度，每條經線同緯線都係平行嘅直線，不過就將高緯度嘅地區放大咗。
馮文娟

馮文娟（英文：Joyce Feng，1989年8月20號—）係中國女演員， 河北出世，2012年中央戲劇學院表演系畢業。

演藝事業
2012年，演出王晶執導黑幫電影《大上海》，憑「少年葉知秋」角色攞到第32屆香港金像獎最佳新演員獎提名 。
2013年，演出武俠電視劇《龍門飛甲》。
2014年，演出驚悚電影《怪談》。
2015年，演出動作懸疑電影《赤道》。
2016年，演出警匪電影《湄公河行動》。
2017年，演出電影《建軍大業》 。
2018年，演出電影《無雙》 。
馮曦妤

馮曦妤（英文：Fiona Fung；1983年12月14號—），原名馮翠樺，係香港歌手兼填詞人，以歌聲清脆而出名。

簡歷
馮曦妤16歲嗰時由朋友介紹下加入陳光榮嘅錄音室，一直以嚟都係做電影配樂同埋和音嘅幕後工作，引起佢對音樂嘅濃厚興趣。
作風一向低調嘅佢，喺2000年加盟Click Music成為旗下唱作人，就全心投入音樂創作行列，期間佢完成嘅廣告配唱多過200首，亦為多套夢工場嘅動畫電影擔任Vocal Producer嘅工作。
去到2003年，佢以Fiona Fung嘅名義，憑《Proud of You》呢支英文廣告歌開始被人注意，呢首歌就係容祖兒嗰首《我的驕傲》同《揮着翅膀的女孩》嘅原曲嘞，呢首歌連日本歌手藤田惠美亦都翻唱過。佢另一首知名歌《Shining Friends》都好多人識，呢隻亦係無綫電視劇《當四葉草碰上劍尖時》嘅主題曲，女子組合2R都有翻唱，而Cookies就改編咗做中文版叫《眼淺》。四葉草嘅第二輯《赤沙印記@四葉草.2》嗰首《Find Your Love》都係佢唱嘅，到咗第三輯《盛裝舞步愛作戰》嗰陣，佢重響劇入面客串咗一個單元添。
正正就係因為佢一向都係做幕後工作，再加上佢一向低調嘅作風，好少露面做公開表演，所以連佢嘅中文名都鮮為人知。
2007年，喺佢決定到幕前發展，用「馮曦妤」呢個藝名加盟SONY BMG進軍樂壇。
喺佢做幕前發展之前，佢無出過個人唱片，淨係得《Proud of You》同《Shining Friends》收錄喺雜錦碟《TV Magic》，重有《Forever Friends》就收錄喺精選碟《True Colors》。
2008年11月20號，佢推出自己嘅首張個人專輯《A Little Love》，除咗收錄幾首中文流行曲之外，重收錄埋過往嘅廣告歌同埋電影歌曲。
2010年6月10號，佢推出第二張個人專輯《Sweet Melody》，同樣收錄佢嘅中文流行曲，亦有過往嘅廣告歌同埋電影歌曲。
馮枷茵

馮枷茵（英文：Meefee Fung Ka Yan，8月15號—）係香港女童星，拍過TVB電視劇、ViuTV電視劇、香港開電視以及多個網劇、硬照、宣傳片等等。
馮提莫

馮提莫（簡化字：冯提莫；1991年12月19號—）係一個中國女歌手同直播主，本名馮亞男，重慶萬州人，佢喺2014年開始喺網上翻唱流行歌出名。
馮文甫

馮文甫（粵拼：fung4 man4 fu2），係星加坡編曲人、作曲家。

簡介
佢參與過陳潔儀2018年發行《A Time For Everything》專輯嘅編曲工作。2020年，佢為應對武漢肺炎大爆發嘅抗疫歌曲《Together》編曲。
馮星航

馮星航，香港親中派政治人物兼會計界人士。

選舉經歷
喺2021年9月，佢經指定團體提名(香港會計諮詢專家協會)成為香港特别行政區選舉委員會會計界委員。之後佢喺李家超無提政綱嘅情況下，有份提名李家超參與2022年香港行政長官選舉。
馮桂芬

馮桂芬（1809年—1874年5月28號），字林一，號景亭，晚號鄧尉山人，係大清思想家、學者同政府官員，江蘇蘇州府吳縣木瀆鎮（而家嘅蘇州吳中區）人。佢主張以西方嘅方式對國家進行全面改革，認為選擇性噉吸收西方思想可以補充中國傳統文化。雖然自強運動失敗咗，但係馮桂芬嘅願景對後來嘅改革運動具有重要意義。

生平
馮桂芬於1809年出生喺江蘇蘇州一個商人家庭。1840年通過科舉成為進士，入咗翰林院工作。1850年佢被調到揚州修訂同執行鹽法，同時他重寫咗一啲作品，呼籲減輕人民嘅稅負。1853年被調返江蘇協助抵抗太平軍，喺嗰度遇到李鴻章。
馮桂芬喺江蘇嗰陣，寫咗好多手稿，後來編成《校邠廬抗議》兩卷，主張自強去抵禦國內外敵人。李鴻章喺北京發起自強運動，揾咗馮桂芬幫手，採納咗佢部份嘅建議。根據馮桂芬嘅建議，成立咗一啲專門研究西方出版物嘅學院，例如係同文館，由馮桂芬負責管理上海分館。為咗增強國家嘅財富同實力，李鴻章採納咗馮桂芬嘅建議，發展中國經濟同製造西洋武器。

著作
馮桂芬除咗寫過建議改革嘅《校邠廬抗議》，佢嘅文章亦都輯成《顯志堂稿》，喺蘇州嗰陣佢又重編咗《蘇州府志》。
馮敬彥

馮敬彥，香港政治人、調解員，曾經參與2019年香港區議會選舉，出戰中西區寶翠選區。佢當時報稱獨立、無黨無派，政綱甚至寫埋『五大訴求，缺一不可』等泛民主派陣營嘅口號，但之後佢被網民起底，翻出佢過往同親北京陣營嘅接觸，喺2018年3月九龍西補選幫親中陣營鄭泳舜助選，甚至喺2019年初仍然出席緊一啲親中陣營嘅酒會。佢嘅立場被同區候選人，得到泛民主派區選聯盟支持嘅泛民主派楊浩然公開質疑，話佢係假獨立，最終佢只係得到76票（1%）而落選。
飛蛾男

飛蛾男（粵拼：fei1 ngo4 naam4；英文：Mothman）係美國西維珍尼亞州嘅一種未確定神秘生物，最早喺 1966 年嗰陣有人話見到。打後喺 1970 年有人寫書講飛蛾男嘅嘢，令唔少西方人認識呢種神秘生物，亦令飛蛾男成為咗個廣為人知嘅都市傳說。
飛越黃昏

飛越黃昏（英文：Beyond the Sunset）係一套喺1989年出嘅香港電影，由馮寶寶、葉童、吳耀漢主演，張之亮導演。
飛越謎情

飛越謎情（英文：The Enigma of Love）係導演黃靖華喺1993年出嘅電影，由張學友、張曼玉、林俊賢、瑪利亞主演。

劇情
Jackie係香港最出名嘅男妓同埋妓院嘅負責人。掃黃組林Sir試過無數次特激搜查Jackie嘅男妓院，但係次次都失敗。新調嚟嘅兩位女警員，桂花蚌同Tammy，趁Jackie離開旅行時成功打擊妓院。之後Jackie為咗向Tammy報仇，扮係一個患咗絕症嘅藝術家嚟戲弄Tammy嘅感情。但係Jackie之後愛上咗Tammy，所以決定喺Tammy嘅生日向佢表白佢其實係一個男妓，Tammy唔能夠接受佢嘅欺騙，所以拒絕咗Jackie。林Sir喺呢個時候向Tammy表白佢嘅愛，但係都俾Tammy拒絕咗。因為被拒絕，林Sir變咗極度暴躁同埋想殺害Jackie，但係Jackie同Tammy最後排除萬難，重投愛河。
飛行棋

飛行棋係十字戲類遊戲，以模擬飛機飛航做主題，遊戲以飛機由機場起飛至目的地，最快去到目的地就贏，所以叫做飛行棋。飛行棋係中國參考英國十字戲發展出嚟嘅，而英國十字戲係由印度十字戲演變出嚟。傳聞係因感激美國飛虎隊喺二戰時期對中國嘅援助而發明嘅一種遊戲。

基本遊戲規則
兩至四人，輪流擲骰，越大點數嘅越先行。
輪到自己嗰時，擲骰開始，擲到6先至可以「起飛」（部分版本擲到雙數就可以起飛），將自己其中一隻棋放喺「起飛」處。下一次再擲就可以按骰嘅點數決定行幾多步。
擲到6時，行完棋後可重擲一次。但擲到三次6時，嗰個玩家嘅棋就要返機場，俗稱三次六返大陸。
同色嘅棋可以疊起，但係可唔可以疊住行，就由所有玩家自行決定。
棋踏上本身棋嘅顏色（終點除外），可跳前四格。
如果棋踏上（唔係跳上）正前面有長虛線通去對面嘅一格而又係自己隻色，就可以「飛」到虛線盡頭，再多跳四格；如果係跳到嗰格，又可以飛過，但唔可以再多跳四格。如果飛過虛線時虛線上有對方嘅棋，就可以將對方嘅棋「食咗」。
當自己嘅棋疊上別人嘅棋時，就可以「食咗」佢。佢就要返到自己嘅機場，重新起飛。註：當你行嘅棋數唔及疊埋人哋嗰堆棋（如果行1隻棋，疊上對方3隻棋時），除咗唔可以食咗佢哋，重要停低。之後亦係無分別。相反就可以食咗佢哋。
棋行到自己顏色嘅柺彎箭頭時，即係就快到終點。之後擲到嘅點數，就向嗰個大箭頭行。
如果喺大箭頭擲嘅點數太大，去到終點時要「反彈」。
如果隻棋喺大箭頭上喺正另一隻色嘅虛線，而嗰隻色嘅棋「飛」過時，自己隻棋就要返機場。
棋嘅步數嗰嗰去到終點，就可以返機場，不過要反轉隻棋，表示已經飛完。
最快完成所有棋嘅玩家就係第一名，如此類推。
飛躍舞士

飛躍舞士（Flying Dancer）係一隻香港賽馬馬匹，1982年喺紐西蘭出世，曾經喺1986-87馬季做咗香港馬王。
呢匹馬最初由屈雅達、方祿麟訓練，馬主係盧家根。只不過，由於佢喺1986/1987馬季出賽期間連輸六場，再加上盧家根後來惹官非，而宣布將呢匹馬拍賣，結果林百欣以66萬投得，隨後更轉投簡炳墀。結果轉倉首仗，即贏咗香港冠軍暨遮打盃，成為當季香港馬王。
1988年1月24號，飛躍舞士喺第一屆香港邀請盃，以一又四分一馬位擊敗鑽中寶，成為首屆香港邀請盃冠軍，呢場亦係佢最後一場頭馬。
飛行青少年

飛行青少年（Fly To The Sky，韓文：플라이 투 더 스카이），係韓國一隊男子歌唱組合。
速龍

伶盜龍屬，屬名Velociraptor嘅一種恐龍，知名恐龍之一，成日俾人叫錯做速龍。
速龍屬，屬名Velocisaurus嘅一種恐龍。
速龍小隊，隸屬於香港警務處。
多倫多速龍，NBA球隊
速水秀之

速水秀之，係日本嘅一個男配音員。

配音作品一覽
呢個表唔完整，歡迎加料。
速見圭

速見圭 ，係日本嘅一個女藝人同埋配音員。
速記

速記（粵拼：cuk1 gei3；英文：stenography ），「快速噉記低講咗嘅嘢」，係一類系統同技巧，專門快速噉用符號記低用語言講咗嘅嘢，寫嘢或者打字快速記低講嘢嘅內容都可以算係速記。世上主流嘅語言，例如英文同中文書面語，都有速記系統，而且廿一世紀初亦開始有人開發粵語專用嘅速記。
速記員（stenographer）就係指緊專做速記嘅人。唔少組織都會請識得做速記嘅人返嚟，幫手例如喺開會或者審訊嗰陣快速記錄低講過嘅嘢。亦有啲人係出於興趣玩速記嘅。

打字做法
内文：音節同速記機
睇埋：簡潔定律、自動完成同頭字語
要有咁快得咁快打字打低聽到嘅話語，有好多技巧可以用。
打字速記嘅重要一環，係要用音節而非字符做輸入嘅單位。想像家陣要做打字速記，速記員可以用普通嘅電腦鍵盤逐隻逐隻字符噉打—當中一隻字符可以係一隻羅馬字或者一隻漢字，不過响實際應用上，速記員通常都會用速記機—即係專門設計嚟做速記嘅架生。常見嘅有速記專用鍵盤，好似附圖 1 入邊噉嘅特製鍵盤同一般嘅鍵盤好唔同，個鍵盤明顯分開左右兩橛。
要理解呢啲鍵盤嘅運作原理，首先想像下圖嘅抽象圖解：
個鍵盤嘅設計係噉嘅：
速記員左手擺鍵盤左半邊（STPHKWR 嗰部份），右手擺鍵盤右半邊（FPLTDRBGSZ 嗰部份）；
左半邊用嚟打音節嘅開頭輔音，而右半邊就用嚟打音節嘅結尾輔音—唔似得一般嘅鍵盤噉靠撳掣嘅先後次序得知啲輔音邊個係開頭邊個係結尾；
下邊嗰四粒掣（AOEU）用嚟打音節中間嗰個元音；
某啲輔音同元音，可以當做某啲音嘅結合，例如將個鍵盤設計成「同時打 PW 就等如打 B 呢個開頭輔音字符」呀噉；
例如速記員而家想打英文 bat（近似粵拼：bet1，蝙蝠噉解），就要同時撳 PW-A-T 呢幾粒掣（撳一吓掣）—噉做已經快過 B-A-T 逐個逐個撳（要撳三吓掣）。而如果速記員要打多音節嘅字詞，鍵盤就可以設計做「如果連續撳，就會將啲音節拼埋做一隻字」噉。
噉想像家陣要記低以下呢句粵語句子：
「我學緊速記。」
而假設個粵語速記鍵盤（以下簡稱粵速）設計到用阿拉伯數字標聲調，同埋用阿拉伯數字鍵畀用家揀想入嘅漢字。
呢種噉嘅鍵盤仲可以配合語料庫相關嘅技術嚟用。語料庫包含用一隻語言寫同講出嚟嘅材料，紀錄咗隻語言入啲字詞之間嘅統計關係，可以話畀研究者知「喺呢隻語言入面，邊啲音節同字詞常見啲」以及係「喺呢隻語言入面，邊啲字詞傾向大機會一齊出現」噉嘅資訊，所以個鍵盤嘅軟件部份可以設計到會（例如）喺用家打咗一段音節或者一隻字詞後，列出一啲高機率跟住落嚟會出現嘅音節或者字詞，畀用家撳一吓數字掣嚟表示想入邊個選項。

簡史
草書呢兩隻漢字用楷書（左）同用草書（右）寫嘅樣
自從好耐以前（未有打字嘅時代），已經有好多人喺度思考「點樣可以快速噉寫低啲嘢」呢條問題。

東方
睇埋：草書、簡筆字、萬葉假名同簡化字
漢字文化圈嘅速記，可以追溯到去漢朝（始於公元前 3 世紀）：漢字好多時都好多筆劃，吓吓要寫晒成隻漢字好嘥時間，所以漢朝嗰陣嘅人已經有一種做法，就係寫漢字嗰時簡化啲潦草啲，用少啲筆劃嚟寫，噉就可以寫得快啲，形成咗所謂嘅草書同簡筆字，可以算係早期嘅漢字速記。
除此之外，日本嘅萬葉假名（日文：万葉仮名／まんようがな Manyōgana *）亦係「將漢字簡化，寫嘢嗰時可以寫得快啲」嘅另一個出名例子—自從唐朝（7 至 10 世紀之間）起，日本人就有由中國嗰度大舉引入漢字，後嚟為咗想寫字寫得快啲，將漢字簡化咗，例如
阿寫做ア、機寫做キ、利寫做リ
等。最後形成咗廿一世紀初都仲好常見嘅平假名同片假名。
11 世紀（北宋）一份用草書寫嘅文獻，作者係米芾；篇文談論緊書法。11 世紀（北宋）一份用草書寫嘅文獻，作者係米芾；篇文談論緊書法。

西方
呢幅圖，係用幾套唔同嘅速記做法嚟紀錄英文版嘅天主經。
睇埋：色諾芬
歐美都有歷史悠久嘅速記系統。歐美速記源於古希臘。根據紀錄，古希臘雅典嘅歷史學家色諾芬（Ξενοφῶν / Xenophon，公元前 430 至 355 年左右）已經有喺度用速記寫嘢。打後羅馬帝國嘅人有廣泛噉用速記，會用直線、半圓同曲線等嘅簡單形狀嚟表示羅馬字，即係想像
用 | 嚟代表 t，
用 - 嚟代表 k，
用 ) 嚟代表 s，
... 噉嘅做法—佢哋呢種做法同漢字文化圈嘅查實好相似，重點都係在於「做速記嗰陣就用簡單啲、筆劃少啲嘅符號，取代平時用開嗰啲字符」。呢種噉嘅做法，廣受打後嘅西洋速記系統採用—包括咗 15 世紀打後嘅英文書寫速記系統。
速記機

速記機（粵拼：cuk1 gei3 gei1）係指設計嚟專門幫手做速記嘅輸入架生。速記機好多時係好似特製嘅電腦鍵盤（速記鍵盤），用嘅輸入法同一般鍵盤嘅好唔同。呢種架生喺某啲媒體製作上好有用。

速記鍵盤
睇埋：速記
想像而家要打字速記。原則上，速記員可以搵普通嘅電腦鍵盤逐隻逐隻字符噉打，不過响實際應用上，速記員通常都會用速記機幫手。好似係速記專用鍵盤噉，附圖 1 入面嘅特製鍵盤同一般鍵盤非常唔同，明顯分開左右兩橛。
要理解呢啲鍵盤點樣用，首先想像下圖：
個鍵盤嘅設計如下：
速記員左手擺鍵盤左半邊（STPHKWR 嗰忽），右手擺鍵盤右半邊（FPLTDRBGSZ 嗰忽）；
左半邊用嚟打音節嘅開頭輔音，而右半邊就用嚟打音節嘅結尾輔音——唔似得一般嘅鍵盤噉靠撳掣嘅先後次序得知啲輔音邊個係頭邊個係尾；
下邊嗰四粒掣（AOEU）用嚟打音節中間嘅元音；
某啲輔音同元音，可以設做某啲音嘅結合，例如將個鍵盤設做「同時打 PW 等於打咗 B 呢個開頭輔音字符」呀噉；
例如速記員而家想打英文 bat（近似粵拼：bet1，蝙蝠噉解）呢隻字詞，就要同時撳 PW-A-T 呢幾粒掣（撳一吓掣）——噉做已經快過 B-A-T 逐個逐個撳（要撳三吓）。而如果速記員要打多音節嘅字詞，鍵盤就可以設計做「如果連續撳，就會將啲音節拼埋做一隻字」噉。

主要用途
速記機可以用於某啲媒體方面嘅工作。
例如而家要搞現場直播嘅新聞報道或者清談節目，製作組想加字幕落去個節目嗰度。但係本質上，製作組無法控制啲人喺呢類節目上講乜。喺呢種情況下，佢哋就要整即場字幕——想像個節目一路拍，片中人一路講嘢，字幕製作人就一路即場係噉用速記鍵盤打，可能講嘢嘅聲出現咗一兩秒，字幕就已經打咗出嚟。
速水獎

速水獎 ，係日本嘅一個男配音員。

配音作品一覽
呢個表唔完整，歡迎加料。
速率

速率係物理學基本概念，表示一樣嘢郁動嘅快慢，但唔包括方向。
速遞

速遞（英文：Courier），又叫快遞，係種比傳統郵政快速嘅送件方式，送嘅嘢可以係信、包裹甚至係貨。
高丘陽平

高丘陽平（1996年3月16號—）係日本足球員，司職守門員，效力橫濱FC。
高中學校

高中學校（Senior High School），縮寫高中，係中等教育嘅其中一個階段，好多國家嘅教育機關將普通中學分咗做初中學校（初中）同高中學校。高中學校亦係學生入大學之前嘅最後一個教育階段。廣義嘅高中學校包括普通高中學校同埋技術高中學校。
馮彩玉

馮彩玉係香港親中派政治人物兼漁農界人士。

選舉經歷
喺2016年，佢成為香港特别行政區選舉委員會漁農界委員。之後，佢有份提名林鄭月娥參與2017年香港行政長官選舉。
馮得如

馮得如（英文：Fung Tak Yu，2003年—）係香港女網球員，2019年全港運動會（中文：2019年全港運動會）網球比賽嘅混合雙打賽事嘅金牌得主。

校園生活
佢喺2009年到2015年讀五旬節于良發小學（中文：五旬節于良發小學），2015年到2021年喺賽馬會體藝中學度讀書，兼且係2021年嘅香港中學文憑考試嘅考生。

網球運動
馮得如讀緊書嗰時就成日參與網球運動，佢曾經喺康樂及文化事務署嘅「簡易運動大賽」入面個「小型網球比賽」項目，分別攞到2011年嘅女子乙組優異獎同2013年嘅女子甲組亞軍，亦曾經多次喺康樂及文化事務署嘅分區分齡網球比賽入面攞到獎牌，更加喺2015至2016年度嘅大埔區分齡網球比賽女子單打青少年組12至13歲嘅組別入面贏到冠軍。
馮得如喺2018年選到做第七屆全港運動會（中文：全港運動會）嘅北區網球代表隊成員，佢拍住雲安迪出戰混合雙打賽事，佢哋由初賽開始，分別擊敗南區、九龍城區及黃大仙區的代表而晉身四強，並喺四強擊敗灣仔區嘅對手。去到決賽，雲安迪同馮得如面對來自屯門區嘅對手，由於馮得如比較能夠擋住對方嘅發球，結果佢哋用咗34分鐘，以局數８比３壓倒屯門區對手贏到冠軍。
截至2019年7月11號，佢暫時喺香港網球總會嘅青少年組別排第9。
魚勾

魚勾係釣魚架生，勾尖放魚餌，拋落水之後，當有魚想食餌時，就會勾住條魚個嘴。
魚子醬

魚子醬係用魚（正宗係鱘魚）嘅膥整成嘅醬，係種貴價食材，同松露、肥肝一齊叫「世界三大珍饈」。
魚口得稅銀

魚口得稅銀係《聖經》記載耶穌嘅神蹟之一，記載喺《馬太福音》17章24-27節。

聖經譯文
「
耶穌同門徒到咗迦百農，收聖殿稅嘅人嚟見彼得，話：「你哋嘅老師交咗聖殿稅未？」彼得話：「交咗。」彼得入咗屋，耶穌先對佢話：「西門，你嘅意見係點？世上嘅君王向邊個徵收關稅或丁稅？係向自己嘅仔？定係向外人呀？」彼得話：「係向外人。」耶穌對佢話：「既係噉，仔就可以免稅。但係我哋唔好得罪佢哋，你去海邊釣魚，將第一條釣上嚟嘅魚拎嚟，打開佢嘅口，會發現一個錢幣，可以拎去畀佢哋，作為你同我嘅稅錢。」
」

概覽
耶穌同門徒到咗迦百農，有收丁稅嘅人嚟搵彼得。耶穌就向彼得解釋，佢係冇義務要繳交丁稅，因為佢係上帝嘅仔，上帝聖殿嘅一切費用都係唔使交。但係，耶穌為咗唔濫用佢嘅自由，亦都唔想激嬲嗰班唔認識佢係上帝嘅仔嘅人，所以要西門彼得將丁稅繳納畀佢哋。